J. Jasovský, predseda Najvyššieho kontrolného úradu: (2005-09-27):
Ak dovolíte, ja by som len zo dve vety z jedného záveru kontroly, ktorý sme uskutočnili v jednej obci. Dovolím si, prosím, z tejto obce uviesť niekoľko slov, to, čo bolo uvedené v záverečnom protokole. Kontrolovaný subjekt nevedel preukázať použitie metódy verejného obstarávania, starosta obce a účtovníčka nevedeli dokladovať vykonanie inventarizácie za obdobie rokov 2001, 2002 ani za ďalší iný účtovný rok, kontrolovaným subjektom nebolo preukázané zúčtovanie všetkých účtovných prípadov, obec v roku 2005 nemala do majetku obce zaradený bytový dom, ktorý bol skolaudovaný v roku 2002, v roku 2005 ešte nebol zaradený, starosta nakladal s hotovosťou vo výške 60-tisíc korún. Nakladanie s uvedenou sumou nevedel preukázať. Faktúry týkajúce sa výstavby tejto bytovej jednotky neboli uschované v archíve a nenachádzali sa, nevedeli ich predložiť kontrolórom. Obec nepreukázala uhradenie faktúr za stavebné práce a dodávky pre stavbu zvláštnych zdrojov za 4,5 milióna korún. Kontrolou bolo zistené uhradenie faktúr vopred pred vykonaním prác v sume 31,8 milióna korún, 32 miliónov korún. Zádržné 2,5 milióna korún bolo uhradené pred vydaním právoplatného kolaudačného rozhodnutia. Bola zistená úhrada zálohy faktúry v sume 1,5 milióna korún pred uzatvorením zmluvy o dielo so zhotoviteľom stavby, súpis prác a tak ďalej 3,5 milióna, obec nevedela preukázať a tak ďalej a tak ďalej a tak ďalej. Dámy a páni, to je vec, ktorú má možnosť kontrolovať Najvyšší kontrolný úrad a dnes hovoríme v tomto zákone o sume 100 miliárd korún, kde NKÚ vstupovať nemôže. Zvážte, prosím, sami, či je potrebná kontrola, alebo nie je potrebná. K 1. 1. 2005 mali mať všetky mestá a obce svojho vnútorného kontrolóra. Podľa údajov ministerstva vnútra k dnešnému dňu minimálne štvrtina miest obsadených nie je. Štvrtina miest. Nechceme byť, prosím, Najvyšší kontrolný úrad týmto zákonom akýmsi oponentom, ale chceme byť naozaj  trošku aj v pozícii poradcu. Myslím si, že po vykonanej kontrole, po zhodnotení systému vnútornej kontroly možno lepšie pracovať a v pohode môžu pracovať aj starosta, aj predstavenstvo, zastupiteľstvo tej obce, mám pocit, že aj ich rokovania potom s ďalšími orgánmi, ako sú banky, alebo sú to zdroje zo štátneho rozpočtu, tak ako v tomto prípade zdroje zo štátneho rozpočtu –  z fondu rozvoja bývania, asi ich získanie bude trošku jednoduchšie. To znamená, že to, čo som hovoril v tých deklaráciách všetkých, systém vonkajšej, systém vnútornej kontroly asi bude musieť existovať, ale znovu opakujem, skôr by sme mali záujem o určitý preventívny charakter. Starosti o to, či NKÚ to zvládne. Najvyšší kontrolný úrad prešiel výraznou reštrukturalizáciou. Jeho štruktúra je absolútne iná a Najvyšší kontrolný úrad je pripravený na to, aby vykonával kontroly, akým spôsobom, o tom by sme mohli hovoriť v ďalšom. Chcem poznamenať, že ak bude prijatý tento zákon, Najvyšší kontrolný úrad predpokladá rozšírenie svojich expozitúr, ich delimitáciu v rámci Slovenska, to znamená, zníženie nákladov napríklad na cestovné a možnosť použitia týchto zdrojov pre kontrolórov Najvyššieho kontrolného úradu. Ďakujem za pozmeňujúce návrhy, ktoré tu boli predložené. Chcem poznamenať, že som aj vďačný za pozmeňujúci návrh pána poslanca Cabaja. Úplne iné pozície majú moji kolegovia, s ktorými som mal možnosť hovoriť – Poľsko, Maďarsko, Rakúsko, Česko a podobne, kde poľský pán kolega má absolútnu imunitu, v rozhodovaní o trestnom stíhaní ide pred Ústavný súd, predseda Najvyššieho kontrolného úradu má možnosť vystúpiť v parlamente, nemusí žiadať parlament o svoje vystúpenie, čo podľa mňa má logiku. Ak sa prijíma zákon a tvorí sa nejaký projekt, zrejme by bolo na základe skúseností NKÚ nie zlé vystúpiť teda aj v parlamente. Voľba iných prezidentov najvyšších kontrolných inštitúcií je na obdobie 9, 12 rokov, alebo dokonca aj na doživotie napríklad na Cypre a podobne, takže toto sú ale skôr otázky, o ktorých budeme zrejme hovoriť v nadväznosti, ak bude prijatý ústavný návrh zákona v ďalšom návrhu, ktorý bude súvisieť s Najvyšším kontrolným úradom. Takže, tak ako som povedal, ak bude schválený tento zákon, môžeme dať určitú mieru poctivosti do rozhodovania, ale chcem poznamenať, a to je moja posledná veta, v žiadnom prípade nechceme zasahovať do kompetencií zastupiteľstiev, to znamená, hovoriť o tom, čo má byť kúpené, chceme len kontrolovať, či prostriedky boli vynaložené v súlade so zákonom. To je, prosím, všetko. Ďakujem za pozornosť.